Document ID: /roh_data/filtered/fineweb-2-filterrobots_roh.jsonl.gz/28228

Quest enviern saja da far quint cun damain giasts internaziunals, di Bruno Marinoni, il manader da la scola da skis San Murezzan. Quai haja per consequenza ch’ins impiegheschia er dapli magistras e magisters da skis svizzers.
Mancar na dastga questa stagiun d’enviern natiralmain er betg in concept da segirezza. Quel prevesa tranter auter in obligatori da mascras e da mesirar regularmain la temperatura tar las magistras ed ils magisters da skis.
Scolaziun via e-learning
Midadas datti er tar la scolaziun dals passa 400 emploiads da la scola da skis da San Murezzan. Empè da far la scolaziun teoretica en ina sala cun var 150 persunas, vegn quella quest onn fatga online.
Malgrà tut las midadas e restricziuns è Bruno Marinoni persvadì ch’i dat ina stagiun cun blers giasts. Impurtant saja d’esser flexibel e da pudair reagir a curta vista sin differentas situaziuns.